b'\n_START_ARTICLE_\nDruga balkanska vojna\n_START_SECTION_\nZa\xc4\x8detek spopadov\n_START_PARAGRAPH_\n\xc5\xbde med pogajanji je prihajalo na spornih obmo\xc4\x8djih do incidentov, ki pa so se z nenadnim napadom bolgarske vojske preko reke Bregalnice v no\xc4\x8di na 30. junij 1913 razvili v novo vojno. V bitki na reki Bregalnici (30. junij - 7. julij) so srbske enote uspele odbiti bolgarski napad, Grki pa so v nekaj spopadih v okolici Strumice in planine Belasice zaplenili del bolgarskega topni\xc5\xa1tva.\n_START_SECTION_\nVstop Romunije in Osmanskega cesarstva v vojno\n_START_PARAGRAPH_\nBolgari so 5. julija organizirali uspe\xc5\xa1en napad na srbske enote (Bitka pri Kalimanciju). Srbi so se zato pri\xc4\x8deli umikati proti Pirotu in Ni\xc5\xa1u, kjer so hoteli organizirati obrambo. Zaradi nenadnega vstopa Romunije v vojno pa so se bolgarske enote pri\xc4\x8dele umikati, saj severna bolgarska meja namre\xc4\x8d ni bila dobro branjena. Zato so Srbi ponovno zasedli izgubljena ozemlja po bitki pri Kalimanciju. Romunija se je navkljub Avstro-Ogrskemu nasprotovanju vme\xc5\xa1ala v vojno. Imela je namre\xc4\x8d nere\xc5\xa1eno vpra\xc5\xa1anje z Bolgarijo glede Dobrud\xc5\xbee. Zaradi bolgarskih sil, ki so bile zaposlene s spopadi na zahodnem in ju\xc5\xbenem delu dr\xc5\xbeave, so romunske enote skoraj zavzele Sofijo. Padec bolgarskega glavnega mesta je prepre\xc4\x8dil nem\xc5\xa1ki cesar._NEWLINE_13. julija pa so Bolgare napadli \xc5\xa1e Osmani. Njihove enote so pre\xc5\xa1le razmejitveno \xc4\x8drto Enos - Midija ter \xc5\xbee \xc4\x8dez devet dni zasedle slabo branjen Edirne (blg. Odrin). So\xc4\x8dasno se je odvijal tudi gr\xc5\xa1ko-bolgarski spopad pri kraju Kresna.\n_START_SECTION_\nPremirje in mirovni sporazum\n_START_PARAGRAPH_\nZaradi izgubljene voja\xc5\xa1ke situacije je bila Bolgarija prisiljena zaprositi za premirje. Voja\xc5\xa1ki spopadi so bili kon\xc4\x8dani 31. julija opoldne, torej po mesecu dni. Mirovni sporazum po drugi balkanski vojni je bil podpisan 10. avgusta 1913 v Bukare\xc5\xa1ti. Predvideval je novo ozemeljsko razdelitev, in sicer je Romunija dobila Ju\xc5\xbeno Dobrud\xc5\xbeo, Vardarska Makedonija je pripadla Srbiji, Egejska Makedonija pa Gr\xc4\x8diji, Bolgarija je izgubila del Zahodne Trakije (ozemlje je pripadlo Gr\xc4\x8diji)._NEWLINE_Bolgarija in osmanska dr\xc5\xbeava sta sklenili poseben mirovni sporazum, ki je Osmanom prinesel korekturo meje v Vzhodni Trakiji; med drugim so ponovno dobili Odrin z zaledjem.'